Author: Peter
Last saved by: spano
Company: urad

Predkladacia správa
Vláda SR uznesením č. 665 z 23. augusta 2000 schválila program poskytovania dotácií na výstavbu nájomných bytov a program poskytovania dotácií na výstavbu technickej vybavenosti.
V programovom vyhlásení sa súčasná vláda zaviazala pokračovať v podpore bývania v súlade s možnosťami štátneho rozpočtu. Súčasne zámerom vlády je prehodnotenie dnešných systémov a navrhnutie efektívnejších. Bytová politika a príprava územia pre rozvoj bývania je v súlade s programovým vyhlásením vlády prioritne úlohou obcí a miest. Vláda však bude naďalej podporovať rozvoj bývania vytváraním legislatívnych, inštitucionálnych a finančných podmienok. 
Predložený návrh sleduje uvedené zámery vlády a navrhuje zmeny v oblasti podpory
A.	obstarávania nájomných bytov a
B.	prípravy územia a výstavby technickej vybavenosti.	
Pre zabezpečenie oživenia vzniku neziskových organizácií pôsobiacich v oblasti bývania sa navrhujú stanoviť nové podmienky tak, aby sa získanie dotácií na obstaranie nájomných bytov a výstavbu technickej vybavenosti stalo pre tieto inštitúcie dostupnejšie. 
Rozhodujúce zmeny v oboch návrhoch sú v oblasti úpravy cenových limitov, ktoré vyplývajú z rastu cien stavebných prác v bytovej výstavbe za ostatných 12 mesiacov, zverejnenom Štatistickým úradom Slovenskej republiky a zmenu sadzby dane z pridanej hodnoty zo 14 % na 19 %. Nárast limitov je o 5 %, resp. o 10 %. Zároveň sa v podprograme obstarávania nájomných bytov navrhuje zníženie maximálneho podielu dotácie z obstarávacích nákladov z 30 % až 50 % na 10 % až 30 %. 
V oboch podprogramoch sa navrhuje poskytovať dotáciu na dokončenie rozostavanej stavby iba v prípade, ak žiadateľ podal žiadosť o poskytnutie dotácie pred 1. 5. 2004, t. j. pred vstupom do EÚ.
V nadväznosti na schválenú reformu verejnej správy sa navrhuje, aby činnosti v časti prebratia a posúdenia žiadosti o poskytnutie dotácie, ako aj kontroly dodržiavania podmienok vykonávali krajské stavebné úrady.
Pre ľahšiu orientáciu v jednotlivých podprogramoch je súčasťou materiálu úplné znenie podprogramov, pričom zmeny sú vyznačené iným typom písma. 
Aktualizované podprogramy vyžadujú aktualizáciu smernice Ministerstva výstavby a regionálneho rozvoja SR č. 2/2003, ktorou sa určujú pravidlá pre poskytovanie dotácií na obstarávanie nájomných bytov a smernice Ministerstva výstavby a regionálneho rozvoja SR č. 3/2003, ktorou sa určujú pravidlá pre poskytovanie dotácií na prípravu územia a na výstavbu technickej vybavenosti.
Zásadné pripomienky k predmetnému materiálu uplatnilo Ministerstvo práce, sociálnych vecí a rodiny SR. Po ich prerokovaní na úrovni ministrov dňa 12. 1. 2004 Ministerstvo práce, sociálnych vecí a rodiny SR netrvá na svojich zásadných pripomienkach a preto je materiál predložený na rokovanie vlády SR bez rozporov.